Què és evangelitzar?

És explicar als lectors i/o oients què hem de fer, com ens hem de comportar  
amb les altres persones perquè la humanitat sigui feliç, objectiu diví?  
O bé és lloar la persona enviada (Jesús), i qui l'ha enviada (Déu), per fer-li un  
culte més cerimoniós?

Els profetes (en aquest cas, Amós, Isaïes...) van tendir a fer lo primer:

Vosaltres odieu / el qui exigeix judicis justos, / avorriu el qui diu la veritat. /  
Trepitgeu els febles / i els preneu la seva part de gra. / (...) que són molts els  
vostres pecats: / maltracteu l'innocent, / accepteu suborns, / no feu justícia  
als pobres. (Amós 5: 10-12)

Ni que m'oferiu holocaustos / no m'hi complac; / els sacrificis de comunió, /  
ni tan sols me'ls miro. / No em molesteu més / amb el xivarri dels vostres  
cants. / No vull sentir / el so de les vostres arpes. / Deixeu que el dret brolli  
com l'aigua / i la justícia ragi / com un torrent inestroncable. (Amós 5: 22-24)

Venen els innocents / a canvi de diners, / i els pobres, / per un parell de  
sandàlies. / Trepitgen el cap dels desvalguts / i destrossen la vida dels  
humils. / (...) Vora mateix dels altars / es posen a taula amb els vestits /  
que han pres als pobres en penyora. (Amós 2: 6-8)

Ai dels qui, a costa dels veïns, / engrandeixen les cases i els camps! / (...)  
Escolteu què m'assegura / el Senyor de l'univers: / Totes aquestes cases  
grans i boniques / es tornaran una ruïna; / ningú no habitarà aquests palaus.  
/ (...) El Senyor de l'univers quedarà enaltit / quan restaurarà la justícia; / ell,  
el Déu sant, / mostrarà la seva santedat / restablint el dret. (Isaïes 5: 8-9)

Per què m'oferiu tants sacrificis? / Estic embafat d'holocaustos de xais / i de  
greix de moltons (...) / No porteu més ofrenes inútils: / el fum dels sacrificis  
el detesto. / (...) Quan alceu les mans per pregar / em tapo els ulls per no  
veure-us (...) / perquè teniu les mans plenes de sang. / Renteu-vos,  
purifiqueu-vos. / Traieu de davant meu / les vostres accions dolentes, /  
deixeu de fer el mal, / apreneu a fer el bé, / busqueu la justícia, / detureu  
l'opressor, / defenseu l'orfe, / pledegeu a favor de la viuda. (Isaïes 1: 10-17)

Ai dels qui fan lleis injustes / i promulguen decrets opressors! / Neguen la  
justícia als febles, / roben el dret als pobres del meu poble; / les viudes són el  
seu botí / espolien els orfes. / Què fareu el dia / que us demanaran  
comptes, / quan veureu apropar-se la tempesta? / A qui acudireu perquè us  
socorri? / On amagareu les vostres riqueses? (Isaïes 10: 1-3)

És una mostra de l'evangelització dels profetes: ensenyaven lo que s'havia de  
fer (presentant-nos els mals exemples, ens inviten a fer lo contrari).  
  
Els evangelistes, en canvi, tendien més a glorificar Jesús, i a dir-ne coses molt  
excel·lents (sobretot el grup anomenat "Joan", que es dedica exclusivament a  
això). I, quant a tots quatre, no ens fa cap bé l'obsessió d'explicar-ne miracles,  
que nosaltres no creiem. I que, si fossin veritat, no podria ser una invitació a fer  
igual que Ell, perquè no podem fer-ho. La narració de miracles no és cap  
evangelització.

Dels altres tres "evangelistes", cal reconèixer que Marc és més un cronista de  
fets que un evangelista que expliqui doctrina i doni consells.  
Tenim, doncs, dos únics "evangelistes": Mateu i Lluc. D'aquests n'hem de  
destacar els temes següents:

Benaurances, Sermó de la Muntanya, compartits per tots dos, i sobretot les  
paràboles (destacadament Lluc), com a formes d'explicar les coses molt més  
atractives.

La creença d'un Judici final dona ocasió a Mateu de fixar molt estrictament  
quins són els nostres deures en la vida ("em donàreu de menjar..."). Diríem que  
és l'únic text que evangelitza.

Nosaltres pensem lo següent: Mateu és qui millor va entendre què volia dir  
evangelitzar (com a invitar a fer el bé), i Lluc ho va compensar explicant més  
paràboles. I, sobretot, Lluc ens fa arribar la bella proposta de Jesús de  
convidar pobres, coixos, cecs, a un banquet (Lc 14: 13).

Amb tot això, no entenem que les persones que diuen que volen una Església  
més cristiana es decantin d'una manera tan exclusiva pels evangelis  
(l'"Evangeli", en diuen). Desplacen els profetes (els ignoren) i fan grans  
lloances de l'Evangeli (com la gran solució), però això sí: sense mai dir en què  
consisteix.

Davant aquesta actitud, tan unilateral, nosaltres comencem a pensar malament.  
Voleu dir que no és la Institució la que impulsa de sotamà aquesta unanimitat?  
Pensant i calculant que els evangelis (sobretot sense dir-ne el contingut) són  
fluixos, inhàbils, no evangelitzen, i no serveixen per revitalitzar una Església  
perquè torni a ser cristiana.

PagèsFerret

Escriptors

“Somnis de justícia”